《昼睡》
宋代·舒岳祥

生平慕睡乡，逃暑最为良。
渴爱煎茶响，饥闻煮粥香。
百年依白社，一枕熟黄粱。
童懒呼难动，贪眠到夕阳。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。